Wenners van 187 jaar oue Jongwynskou gou bekend | Netwerk24
In die oestyd kom die druiwe saans huis toe vir egte Franse wyn op Val de Vie by Franschhoek. Vanjaar se wyndruiwe-oes sal na verwagting kleiner wees as die rekord-oes in 2013.
Die wenners van een van Suid-Afrika se oudste wynkompetisies, die Suid-Afrikaanse Jongwynskou, word aan die einde van die maand op ’n galadinee naby Bonnievale bekend gemaak.
Altesaam 1 455 voornemende sterre van die 2019-oesjaar ding vanjaar om goue medaljes en trofeë mee.
Die beoordeling is verlede maand in die Nederburg-wynkelder in die Paarl gedoen. Dit is die eerste keer in die geskiedenis van die wynskou dat die beoordeling binne ’n kelder plaasvind, lui ’n verklaring.
Die Jongwynskou is nou al in sy 187ste jaar nadat dit die eerste keer in 1833 gehou is. Deelnemers ding mee om 17 trofeë, terwyl slegs een inskrywing as die algehele kampioenjongwyn aangewys en met die gesogte Generaal Smuts-trofee bekroon sal word.
Die Pietman Hugo-trofee word weer aan die kelder toegeken wat die hoogste totale punte vir inskrywings in vyf kategorieë kry.
Vir die eerste keer in ’n geruime tyd het die chenin blanc-klas vanjaar die meeste inskrywings ontvang (152), gevolg deur die klas vir enige rooikultivar­versnit (122), shiraz (117), sauvignon blanc (113) en pinotage (109).
Die 2019-oesjaar was weer eens ’n uitdagende jaar vir die land se wynmakers en wingerdboukundiges. Christo Pienaar, die voorsitter van die Jongwynskou, sê in die verklaring dat die moeilike weerstoestande vanjaar bygedra het tot ’n kleiner oes.
Ondanks die kleiner oes, is daar ’n gees van groot afwagting en opwinding in die bedryf om te sien wat die uitslae sal wees.
Die galadinee word vanjaar op 24 Augustus by die Angora Stud-lokaal aangebied deur die Robertson-wynvallei.
SA Jongwynsterre van 2019 tree aan vir beoordeling